KIRJALLINEN KYSYMYS E-3633/02

esittäjä(t): Miquel Mayol i Raynal (Verts/ALE) neuvostolle

(17. joulukuuta 2002)

Aihe: EU:n ja Chilen välinen assosiaatiosopimus ja mapuchien oikeuksien kunnioittaminen

EU:n ja Chilen välillä allekirjoitettiin 18. marraskuuta assosiaatiosopimus. Sopimukseen sisältyy lauseke ihmisoikeuksien kunnioittamisesta. Poliittista vuoropuhelua koskevan luvun toisessa kohdassa todetaan, että poliittisen vuoropuhelun pääasiallinen tarkoitus on edistää, levittää, kehittää ja puolustaa yhdessä demokraattisia arvoja, kuten ihmisoikeuksien kunnioittamista.

Chile on ainoa Latinalaisen Amerikan valtio, joka ei tunnusta alkuperäiskansojen olemassaoloa. Alkuperäisväestön erityisesti mapuchien oikeuksien kunnioittamisesta ja suojelusta ei ole puhettakaan. Chilen hallitus myös kieltäytyy ratifioimasta alkuperäiskansoja ja -heimoja koskevaa kansainvälisen työjärjestön (ILO) sopimusta 169 (1989). Sitä paitsi poliisi on syyllistynyt moniin mapuchien yhteisöihin kohdistuneisiin mielivaltaisiin väkivallantekoihin, jotka ovat jääneet usein rankaisematta.

Sopimuksessa todetaan myös, että yksi sen perusperiaatteista on kestävän kehityksen periaate. Mapuchien alueella harjoitetaan kuitenkin silmitöntä luonnonvarojen riistoa. Alueella on kiistelty monista ympäristöasioista, kuten mapuchi-alueiden metsien valtaosan hävittämisestä ja patojen rakentamisesta Alto Bio-bion Pehuenchen vyöhykkeelle. Kaavailtu Ralcon vesivoimalaitos uhkaa peittää alleen 3 500 hehtaaria esi-isiltä perityistä maista, loukkaa alkuperäisväestön lakeja ja johtaa mapuchi-pehuenchi perheiden siirtämiseen muualle toisinaan vastoin heidän tahtoaan.

Pyydän neuvostoa vastaamaan seuraaviin kysymyksiin:

- Onko se tietoinen mapuchi-väestön tilanteesta ja siitä, että Chilen valtio mahdollisesti loukkaa heidän oikeuksiaan ja alueitaan?

- Aikooko se mahdollisesti sopimuksen voimaan tullessa ottaa poliittisen vuoropuhelun yhteydessä esityslistalle mapuchi-yhteisöjen poliittisen ja sosiaalisen tilanteen tavoitteena saada Chilen hallitus muuttamaan alkuperäiskansoja kohtaan harjoitettavaa politiikkaa?

- Aikooko se ottaa mapuchien edustajia mukaan assosiaatiosopimuksessa määrättyyn poliittiseen vuoropuheluun?

Vastaus

(5. ja 6. toukokuuta 2003)

1. Euroopan unioni on tietoinen Ralcon voimalaitokseen rakentamiseen liittyvistä ongelmista ja seuraa tilannetta tiiviisti.

2. EU:n ja Chilen assosiaatiosopimus allekirjoitettiin 18. marraskuuta. Sopimuksen 198 artiklan 3 kohdan mukaisesti joitakin sen säännöksiä voidaan soveltaa tilapäisesti sitä päivää seuraavan kuukauden ensimmäisestä päivästä, jona Chile ja Euroopan yhteisö ovat ilmoittaneet toisilleen kyseiseen tarkoitukseen tarvittavien menettelyjen loppuun saattamisesta. Poliittista vuoropuhelua koskevat artiklat 1215 tulevat kuitenkin voimaan vasta sen jälkeen, kun molemmat osapuolet ovat saaneet ratifiointimenettelyt päätökseen.

Neuvosto voi jo ennen assosiaatiosopimuksen voimaantuloa keskustella Chilen kanssa poliittisista asioista ja erityisesti ihmisoikeusrikkomuksiin liittyvistä kysymyksistä. EY:n ja Chilen vuoden 1996 puiteyhteistyösopimuksen liitteenä olevan poliittista vuoropuhelua

koskevan yhteisen julistuksen mukaisesti EU:n neuvosto järjestää säännöllisesti poliittiseen vuoropuheluun kuuluvia kokouksia Chilen viranomaisten kanssa eri tasoilla. Tarvittaessa neuvosto on aina valmis ottamaan esille vakaviin ihmisoikeusrikkomuksiin liittyviä kysymyksiä yleensä tai alkuperäiskansojen oikeuksien rikkomiseen liittyviä tapauksia.

3. Kansalaisyhteiskunnan edustajien osallistumisesta EU:n ja Chilen poliittiseen vuoropuheluun ei määrätä suoraan edellä mainitussa EU:n ja Chilen vuoden 1996 puiteyhteistyösopimukseen liitetyssä yhteisessä julistuksessa eikä myöskään EU:n ja Chilen assosiaatiosopimuksessa. Nykyisin sovellettavien sääntöjen mukaisesti EU ja Chile käyvät säännöllistä poliittista vuoropuhelua Chilen presidentin ja EU:n korkeimman tason edustajien, ulkoasiainministerien ja muiden ministerien sekä molempien osapuolten korkeimman tason virkamiesten kesken. Kumpikin osapuoli päättää itse valtuuskuntiensa kokoonpanosta, jolloin niihin voidaan ottaa myös kansalaisyhteiskunnan edustajia.

On myös muistettava, että osapuolet voivat assosiaatiosopimuksen 11 artiklan mukaisesti tukea kokousten järjestämistä säännöllisin väliajoin Chilen ja EU:n kansalaisyhteiskuntien edustajien, kuten akateemisen yhteisön, talouselämän toimijoiden ja työmarkkinaosapuolten sekä valtioista riippumattomien järjestöjen välillä, ja näissä voidaan käsitellä arvoisan kysyjän esille ottamia asioita.

Neuvosto muistutti 11. marraskuuta 2002 pidetyssä istunnossaan sitoutuvansa yhteisön ja jäsenvaltioiden kehitysyhteistyössä voimakkaasti alkuperäiskansoista 30. marraskuuta 1998 annettuun päätöslauselmaan. Samalla neuvosto myös katsoi, että alkuperäiskansojen asiat voitaisiin sisällyttää kumppanuusmaiden kanssa käytävään poliittiseen vuoropuheluun ja että kumppanuusmaita voitaisiin kannustaa kulttuurien välisen vuoropuhelun ja yhteistyön edistämiseen.